มติกนง.5ต่อ2คงดอกเบี้ยที่2%
กนง.มีมติ 5 ต่อ 2 เสียง ให้คงดอกเบี้ยไว้ที่ 2% เพื่อให้อยู่ในระดับผ่อนปรนช่วยฟื้นเศรษฐกิจ
29 ต.ค. 2565

กนง.มีมติ 5 ต่อ 2 เสียง ให้คงดอกเบี้ยไว้ที่ 2% เพื่อให้อยู่ในระดับผ่อนปรนช่วยฟื้นเศรษฐกิจ 
นายเมธี สุภาพงษ์ เลขานุการ คณะกรรมการนโยบายการเงิน (กนง.) เปิดเผยว่า ที่ประชุมกนง.มีมติ 5 ต่อ 2 เสียง ให้คงอัตราดอกเบี้ยนโยบายไว้ที่ 2.00 % ต่อปี เนื่องจากเห็นว่านโยบายดอกเบี้ยยังคงผ่อนคลายในระดับต่ำต่อไป เพราะเศรษฐกิจไทยฟื้นตัวได้อย่างช้าๆ ส่วนในปี 2558 เศรษฐกิจมีแนวโน้มฟื้นตัวได้ต่ำกว่าประมาณการครั้งก่อน ที่มองไว้ที่ 4.8% เพราะแรงกระตุ้นจากการใช้จ่ายภาคการคลังที่น้อยกว่าคาด ซึ่งส่งผลต่อการลงทุนภาคเอกชนชะลอ เพราะส่วนใหญ่ยังรอความชัดเจนของการลงทุนภาครัฐ
นอกจากนี้ การฟื้นตัวของการส่งออกสินค้าก็มีความเสี่ยง จากเศรษฐกิจโลกที่มีความไม่แน่นอนเพิ่มขึ้น ขณะที่การท่องเที่ยวมีแนวโน้มปรับดีขึ้นแต่ยังต่ำกว่าปกติที่ควรจะเป็น ขณะที่อัตราเงินเฟ้อทั่วไปปรับลดลงตามราคาพลังงาน และคาดว่าจะอยู่ในระดับต่ำต่อไปอีกระยะหนึ่งตามทิศทางราคาน้ำมันในตลาดโลก ส่วนอัตราเงินเฟ้อพื้นฐานปรับลดลงเล็กน้อย ตามแรงกดดันจากด้านอุปสงค์หรือความต้องการใช้จ่ายที่ลดลง อย่างไรก็ดีเสถียรภาพเศรษฐกิจการเงินโดยรวมยังอยู่ในเกณฑ์ดี
“การคงดอกเบี้ยไว้ที่ 2 % กนง.ไม่ใช่เพราะกังวลภาวะต่อภาวะเงินทุนไหลออกแต่อย่างไร เพราะปัจจุบันเงินทุนไหลออกเพียงเล็กน้อย ไม่ได้รุนแรงอะไร ในทางกลับกันปัจจุบันการที่อัตราดอกเบี้ยอยู่ในระดับต่ำมาระยะหนึ่งเริ่มมีความเสี่ยงต่อเศรษฐกิจ แต่ความเสี่ยงยังอยู่ในวงจำกัด”นายเมธีกล่าว
นายเมธี กล่าวว่า สำหรับ กนง.  2 เสียงข้างน้อย เสนอให้ลดอัตราดอกเบี้ยนโยบายลง 0.25% ต่อปี เห็นว่าควรผ่อนคลายนโยบายการเงินเพิ่มเติม เพื่อช่วยเพิ่มแรงสนับสนุนต่อการฟื้นตัวทางเศรษฐกิจที่อ่อนแรงกว่าคาด ในสภาวะที่การขยายตัวของเศรษฐกิจโลกจะเผชิญกับความเสี่ยงมากขึ้นและเงินเฟ้อจะคงอยู่ในระดับต่ำต่อเนื่อง
ทั้งนี้ ในปี 2557 ที่ผ่านมา ซึ่งกนง.มีการประชุมทั้งหมด 8 ครั้งต่อปี กนง.มีมติลดดอกเบี้ยลงเพียงครั้งเดียว ในการประชุมวันที่ 12 มี.ค.ที่ผ่านมา นอกนั้นในการประชุมทั้ง 7 ครั้งรวมทั้งครั้งนี้มีมติให้คงดอกเบี้ยมาตลอด ด้วยมติที่ไม่เป็นเอกฉันท์เป็นส่วนใหญ่